Document ID: /roh_data/filtered/fineweb-2-filterrobots_roh.jsonl.gz/13326

La bun'ura a las 8:15 vai liber a Trimmis avant il centrum da transit da requirents d'asil: 30 dad els han pudì ir la mesemna sin pista, e quai cun la fundaziun da Chill. Lezza organisescha e pussibilitescha l'emprender dad ir cun aissa a persunas che n'han uschiglio betg l'access a quest sport. Ma tut cumenza gia avant ch'ins è en la naiv. Uschia daventa era il viadi cun il bus in punct d'instrucziun.
Il program da Chill fa en tut sis dis sin pista, e mintgin ha in tema da coc. Questa giada èsi pazienza, las duas ultimas giadas era quai respect e curaschi. Las proximas giadas vegn anc a suandar persistenza, responsabladad ed era luschezza. Uschia vegn tematisà da la manadra dal program da Chill, Michaela Schmid, la valur d'avair pazienza ed il pled vegn preschentà en differentas linguas, pertge ch'ils participants èn requirents d'asil. Els ed ellas èn tranter 14 e 17 onns vegls e derivan per la gronda part da l'Afganistan, da l'Ucraina ubain era da Somalia, da l'Albania u la Tirchia. Intgins èn pir gist arrivads, auters èn gia en Svizra dapi 1,5 onns. Discurrì vegn per gronda part tudestg da scrittira ed era las duas scolastas èn vitiers.
E lura vai era gia liber sin pista ed il plaschair è grond. Intgins dals participants han gia pudì far part al program l'onn passà – e quai vesan ins svelt, quai èn ils snowboardists ferms che pon gia far stortas ed era franar. Tar autras u auters va quai anc pli ditg, là cumenzi gia cun la sfida dad ir cun il runal da suga. Ma la fin dal di èn tuts fitg cuntents da l'experientscha – e sa legran gia sin la proxima ediziun che vegn ad avair lieu ils 6 da mars 2024.
La «Chill foundation»
La fundaziun è vegnida fundada il 1995 da Jake Burton (fundatur da las aissas Burton, mort il 2019) e sia dunna Donna Carpenter. Quai cun l'idea da promover sports dad aissa era per giuvenils cun main meds finanzials. Entant è la fundaziun activa en ils Stadis Unids, il Canada ma era en Europa: en Germania, en l'Austria, l'Italia, la Tschechia sco era en Svizra.
En Svizra datti quest program dapi trais onns, pia a partir dal 2021, Laax è lieu piunier dal program e sustegn era quel finanzialmain.